###### Stema%20(100px) Prova14

**Republika e Kosoves Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**P R O C E S V E R B A L**

**Nga Seanca e tetë e Kuvendit të Komunës së Gjilanit më 16.08.2017 me këtë:**

# R E N D P U N E

1. **Konstatimi i prezencës së anëtarëve të Kuvendit dhe miratimi i procesverbalit nga seanca e kaluar**
2. **Rekomandimet e Komitetit për Politikë dhe Financa:**
   1. **Raporti i punës i Kryetarit të Komunës për periudhën Janar-Qershor 2017**
   2. **Raporti financiar Janar-Qershor 2017**
   3. **Miratimi i iniciativës dhe vendimit për autorizimin e kryetarit të komunës së Gjilanit për bashkëpunim nder-komunal me komunën e Vitisë në fushën e infrastrukturës rrugore me interes të përbashkët**
   4. **Programi trevjeçar për banim 2018-2020**
   5. **Propozim vendimi për dhënien e pronës së paluajtshme të Komunës për ndërtimin dhe vendosjen e Trafo stacionit 10(20)0.4 kv**
   6. **Propozim vendimi për caktimin e lokacionit për nevoja të ndërtimit të; Qendrës për Fëmijët e Braktisur, fëmijë me nevoja të veçanta, mbrojtje të nënës dhe fëmijëve” dhe “Shtëpia për të Moshuarit” në Gjilan.**
   7. **Propozim vendimi për caktimin e lokacionit për nevoja të “Groposjes së kafshëve të ngordhura”**
   8. **Propozim vendimi për ndryshimin e destinimit të planifikuar në një pjesë të parcelave kadastrale nr. 2558-0, 2561-0 dhe 2562-0, në kuadër të PZHU “Qyteti i Gjilanit”, në Gjilan**
   9. **Propozim vendimi për ndryshimin e destinimit të planifikuar në parcelat kadastrale nr. 2029-1, 2029-3, 2029-5, 2029-6, 2029-7, 2029-8, 2029-9, 2029-10, 2029-11, 2029-12, 2029-13, 2029-14, 2030-0 dhe 2031-0, në kuadër të PRRU “Fidanishte”, në Gjilan**

**2.10 Propozim vendimi për ndryshimin e destinimit të planifikuar në një pjesë**

**të parcelës kadastrale nr. 2504-1, në kuadër të PRRU “Livadhet e**

**Arapit”, në Gjilan**

**2.11Propozim vendimi për caktimin e lartësisë së kompensimit mujor për**

**anëtarët e Komisionit Komunale të Aksionarëve në NLP “Tregu” SHA**

**Gjilan**

**3.Të ndryshme**

**Seanca i filloi punimet në ora 10:00**

Në punimet e seancës së tetë të vitit 2017 morën pjesë:

Anëtarët e Kuvendit

Nënkryetari i Komunës z. Rexhep Kadriu

Drejtorët e Drejtorive

Përfaqësuesit e OSBE-së, znj. Sadetë Tërnava-Osmani

Përfaqësuesi i OJQ Landsowne Shaban Tërziu

Përfaqësuesi i NJDNJ-z. Zija Ramadani

Mediat

Seancën e tetë të vitit 2017 e hapi dhe e udhëhoqi kryesuesja Kuvendit znj. Shpresa Kurteshi, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

1. **Konstatimi i prezencës së anëtarëve të KK-së** Në punimet e seancës mungoi :

Bujar Nevzati, Mizafere Ismajli, Bajram Hasani, Fatbardha Selmani.

**Procesverbali-** në mënyrë unanime miratohet procesverbali i seancës së kaluar pa vërejtje.

**Në vijim të punimeve kryesuesja e Kuvendit i hapi diskutim rreth pikave të rendit të ditës si dhe kërkoi nga anëtarët e Kuvendit që të pyetjet dhe interesimet e tyre ti paraqesin tani në mënyrë që drejtorët e drejtorive të përgjigjen.**

**Fehmi Sylejmani:** jemi dëshmitar se ditëve të fundit qytetin e Gjilanit e ka kapluar një seri e mbeturinave dhe askush këtu nuk jep përgjegjësi. Meqë nga ky Kuvend dhe Kryetari është themeluar Ndërmarrja Tregu, atëherë punëtorët e kësaj Ndërmarrje do të ishte mirë që të ju mundësohet që të merren me këtë punë. Mendoj se Nënkryetari dhe drejtori i DSHPIB janë njerëzit e parë që duhet të japin llogari për këtë çështje.

**Nevzat Isufi:** një qytetar i lagjes Dheu i bardhë disa herë ka bërë të njëjtën kërkesë, në të cilën kërkon që një rrugë e asfaltuar në këtë lagje e cila është rrugë private dhe pas asfaltimit të kësaj rruge një familjar i cili banon aty pretendon ta mbyllë atë rrugë duke i krijuar pamundësi në qasje familjes tjetër. Pyetja ime është se si ka mundësi që të asfaltohen rrugët private nëse ato nuk janë publike ?

**Krenare Latifi-Kqiku**: kam një pyetje për drejtorin e DSHPIB me kërkesë të banorëve të fshatit Lladovë , ku është asfaltuar një rrugë e një pronari militant i LDK-së të cilën besoj që edhe drejtori e njeh dhe kjo rrugë me gjatësi 300 m e cila gjendet në mes të arave dhe pa asnjë shtëpi përreth asfaltohet përderisa rruga e fshatit Nasalë është tejet e degraduar dhe nuk keni ndërmarrë asnjë hap për riparimin e saj, andaj si është e mundur të ndodhë kjo gjë ?

**Refik Shala**: banorët e fshatit Ponesh ndihen të shqetësuar lidhur me autostradën e cila është paraparë të ndërtohet dhe e cila kalon në një pjesë të këtij fshatit në të cilën ndodhen mbi 40 puse me ujë të pijshëm ku i gjithë fshati furnizohet me ujë nga këto puse. Andaj dua ta di se a do të ndërmerret ndonjë masë për ta parandaluar këtë gjë për shkak se ndërtimi i autostradës në atë pjesë do ti lenë banorët pa furnizim me ujë të pijshëm.

**Shpresa Kurteshi**: propozoj që në fund të seancën të gjitha gratë asambleiste të qëndrojnë në sallë në mënyrë që të diskutohet lidhur me zgjedhjet lokale që do të mbahen.

**Naser Korqa**: është e vërtetë ajo që e tha z.Sylejmani lidhur me mbeturinat dhe unë si drejtor i DSHPIB nuk dua ti ikë përgjegjësisë. Me 16 qershor të vitit të kaluar unë e kam iniciuar tenderin për mirëmbajtjen e hapësirave të gjelbërta dhe me 2 gusht të vitit të kaluar është dashur të skadojë kontrata. Në departamentin e Prokurimit është vonuar kjo kontratë dhe ne qe 1 vit jemi duke pritur përgjigje nga OSHP lidhur me vendimin e cila një herë i jep të drejtë një kompanie e herën tjetër kompanisë tjetër.

Dhënia e kësaj pune për punëtorët e ndërmarrjes Tregu ka ndodhë disa herë, por kemi pas ankesa nga punëtorët e Kompanisë Ekohigjena sepse ata frikësohen që po e humbin punën në këtë kompani.

Ne nuk mundemi ti paguajmë punëtorët e ndërmarrjes Tregu nëse nuk kemi kontratë për këtë punë.

Sa i përket rrugës në Dheun e Bardhë, gjatë asaj kohe që kjo rrugë është asfaltuar unë nuk kam qenë në detyrë, por kur ato parcela janë shitur ajo rrugë ka qenë në shfrytëzim të gjithë atyre banorëve, por pronari i cili e ka shitur ka kundërshtuar që ajo rrugë të asfaltohet dhe kjo është shumë e çuditshme për ne.

Sa i përket asfaltimit të rrugëve në Lladovë, ne nuk kemi bërë dallime partiake por kemi asfaltuar rrugë pa dallim. Rruga e fshatit Nasalë është e asfaltuar dhe nuk e di se është e degraduar.

**Nevzat Isufi**: banori i lagjes Dheu i Bardhë ka thënë se pronari i cili ka bërë shitjen e asaj toke ka thënë asfaltojeni këtë rrugë sepse do ta bëjë publike për të gjithë, kurse në momentin që kjo rrugë është asfaltuar ai kërkon që të vendosen dyer dhe ti pamundësoj qasje të tjerëve.

**Krenare Latifi-kqiku:** unë ju përgëzoj për asfaltimin e rrugëve sepse nuk jam kundër tyre, por jo të asfaltohen rrugë në mes të arave për asnjë shtëpi banimi pronarë i kësaj prone është Habib Mahmuti, por asfaltoni rrugë ku banorët kanë nevojë.

**Rexhep Kadriu:** lidhur me shqetësimin e banorëve të fshatit Ponesh, ne do të bëjmë përpjekje që traseja e autostradës e cila kalon nëpër këtë fshat të zhvendoset në një pjesë tjetër e cila nuk do ti prekë këto puse me ujë të pijshëm. Ne do ta rregullojmë këtë çështje me Ministrinë e Infrastrukturës dhe kurrsesi nuk do të lejojmë që banorët të i lëmë pa ujë.

**Arijeta Rexhepi:** lidhur me pikën 2.6 ,Propozim vendimi për caktimin e lokacionit për nevoja të ndërtimit të; Qendrës për Fëmijët e Braktisur, fëmijë me nevoja të veçanta, mbrojtje të nënës dhe fëmijëve” dhe “Shtëpia për të Moshuarit” në Gjilan, ne e kemi diskutuar në Komitetin e Gjeodezisë në të cilën edhe unë jam anëtare e këtij komiteti, por në këtë komitet ne e kemi shqyrtuar vetëm Qendrën për fëmijët e braktisur. Donatori për këtë qendër bën investime për qendrën për fëmijët e braktisur. Ne nuk kemi diskutuar për fëmijët me nevoja të veqanta, mbrojtjen e nënës dhe fëmijëve dhe të vie kjo pikë në kuvend është e pa kuptimtë.

**Sadudin Berisha:** ju e dini se në këtë Kuvend para disa seancave është nxjerrë një vendim për ndarjen e parcelës për ndërtimin e shtëpisë për të moshuar. Ndërkohë ka ardh interesimi për ndërtimin e një qendre për kujdesin e fëmijëve të braktisur, donacion serioz dhe i cili menjëherë fillon punimet.

Prona e cila është në destinim për këto qëllime të caktuara, paraprakisht ka qenë e armatës Jugosllave dhe me nismën time e kemi bërë pronë Komunale.

Qeveria e RKS kërkon që të gjitha pronës e armatës Jugosllave të kalojnë në prona shoqërore.

Donatori i cili ka premtuar ndërtimin e shtëpisë për të moshuar ka dështuar, dhe është paraqitur donatori tjetër i cili do të ndërtoj qendrën për fëmijët e braktisur si dhe shtëpinë për të moshuar.

**Nexhat Hajrullahu**: kjo parcelë më parë ka qenë e paraparë vetëm për shtëpinë për të moshuar, kurse tani është një kompleks me 11 objekte dhe do të ketë hapësirë të mjaftueshëm për ndërtimin e të gjitha këtyre objekteve.

Të shtunën fillon përurimi dhe gur themeli i objektit të parë dhe kemi donatorë serioz e kjo është gjë e mirë për qytetin e Gjilanit.

**Sadudin Berisha**: prona nuk është komunale, ne vetëm e kemi ofruar parcelën kadastrale për realizimin e këtyre projekteve dhe ajo parcelë destinohet për interesa publike.

**Arijeta Rexhepi:** në komitetin e Gjeodezisë diskutohet dhe ndahet prona për fëmijët e braktisur dhe për shtëpinë për të moshuar e jo edhe për **“**fëmijë me nevoja të veçanta, mbrojtje të nënës dhe fëmijëve”.

**Shpresa Kurteshi:** në KPF është shqyrtuar kjo pikë dhe të gjithë e kemi rekomanduar në Kuvend.

**Rexhep Kadriu**: mos u lidhni për emër por për atë se çfarë do të ndërtohet. Unë e di që edhe ju keni dëshirë që Qendra e Kujdesit ditor “Pema” e cila nuk ka as 100 m2 si dhe qendra për rehabilitimin e gruas dhe fëmijëve “Liria” të vendosen në këtë kompleks sepse ju mundësohen kushte më të mira.

**Arijeta Rexhepi**: nuk kam asgjë personale sepse kjo është për qytetarët e Gjilanit, por ne kemi komitet në të cilën duhet ti shqyrtojnë këto çështje dhe të vendosim, e në momentin që një çështje nuk kalon në komitet dhe nuk diskutohet atëherë kjo dëshmon se është politike nga ana e juaj, sepse është pikë shumë e zgjeruar.

**Kryesuesja e vë në votim rendin e ditës dhe me 19 vota “për”, 1 votë “kundër” e të tjerat abstenime miratohet rendi i ditës.**

* 1. **Raporti i punës i Kryetarit të Komunës për periudhën Janar-Qershor 2017**

**Sahit Abazi:** ne deri me tani në këtë seancë të Kuvendit nuk e kërkuam fjalën sepse nuk ishte prezent Kryetari, por meqë kjo pikë i takon atij ne menduam që ai do të jetë prezent këtu, mirëpo ai prap nuk ndodhet këtu. Meqë nënkryetari dhe drejtorët e drejtorive besoj që janë të autorizuar për të raportuar këtë raport, nga ana tjetër ne duam ta dimë se a është i gatshëm kryetari i Komunës të kërkoj falje dhe të ketë përgjegjësi politike për zyrtarët të cilët për dy vite janë maltretuar për ngritjen e aktakuzave të pabaza me që rast në fund janë dalë të pafajshëm.

Nëse Lutfi Haziri nuk është i gatshëm të kërkoj falje, për ne ai ka të autorizuarit e tij dhe ne si Parti Demokratike nuk jemi të interesuar ti dëgjojmë raportet e përsëritura sepse sot është dashur të jetë një seancë e jashtëzakonshme për gjendjen e mbeturinave në qytet.

I drejtohem z.Kadriu si Nënkryetar i Komunës se a e ka përgjegjësinë që në emër të kryetarit Haziri të kërkoj falje për këta njerëz që janë quajtur me emra “ Ali Baba” “Hajdut” e shumë ofendime të tjera, të cilët gjatë kësaj periudhe kanë përjetuar dëme edhe materiale edhe morale e në anën tjetër PDK-ja është dëmtuar politikisht nga Lutfi Haziri dhe LDK-ja me goditjet e tij.

Sipas informatave që i kemi marrë thuhet se ka pas edhe thyerje të arshivës për të nxjerrë dosje, por nuk dua të hy andej sepse nuk jemi Gjyqësorë.

Na thoni z. Kadriu se a jeni të gatshëm për kërkim falje, në të kundërtën ne jemi të detyruar ta lirojmë sallën dhe mos të jemi prezent në seancë.

**Rexhep Kadriu**: i nderuar z. Abazi, unë askujt nuk kam ngritur akuza për këto 4 vite ndaj askujt dhe askush nuk ka ngritur akuza ndaj meje, duke mos qenë asnjëherë as si dëshmitarë e as i akuzuar. Nuk kërkoj falje ndaj askujt sepse Prokuroria e ka punën e vetë. Nuk kam borxh ndaj askujt prandaj nuk mund të kërkoj falje. Më vjen mirë që ata njerëz janë shpallur të pafajshëm dhe shpresojmë që Gjyqësia ta kryej punën e tij deri në fund.

**Sahit Abazi**: nuk dua të keqkuptohemi dhe më vjen mirë për qëndrimet parimore të z.Kadriu, por ne nuk kërkojm nga ju si individ të kërkoni falje por duam ta dimë se a e keni forcën e Lutfi Hazirit dhe autorizimin e tije që të kërkoni falje për fjalët fyese ndaj këtyre personave. Komuna ka pësuar dëme 250.000 € nga këto dosje, prandaj ju në këtë rast përfaqësoni Kryetarin e Komunës.

**Nevzat Rushiti**: i drejtohem shefit të grupit të PDK-së dhe mendoj se nuk duhet ti japim kaheje kësaj pune , sepse nuk ka të bëj asgjë me Kuvend. Çështjet politike nuk shkojnë në këtë seancë, e nëse mendon që ne duhet ti kërkojmë falje dikujt për diçka që nuk e ka bërë për këtë punë vendos Gjykata. Më vjen keq për ata zyrtarë sepse janë të kësaj Administrate Komunale dhe qytetarë tanë, por nuk ja ka bërë as LDK-ja e as Lutfi Haziri, por të bëmat e këqija janë në pushtetin e PDK-së. Lutfi Haziri nuk i ka ngritur aktakuzë askujt por me këtë punë është marrë Prokuroria, prandaj nuk është mirë të kërkoni nga askush kërkim falje dhe nuk besoj që qytetarët e Gjilanit të i marrin për bazë fjalët e juaja.

**Shpresa Kurteshi:** Kuvendi nuk është për politizim, sepse pikë të rendit të ditës e kemi Raportin e Kryetarit dhe mos dilni jashtë rendit të ditës.

**Sahit Abazi**: drejtësia ka kryer punën e saj, e zotëria thotë se këto të bëma janë kryer në qeverisjen e PDK-së, por pas gjithë atyre përpjekjeve të partisë në pushtet janë bërë dëme për këta persona dhe në anën tjetër është shfrytëzuar politikisht kjo gjendje dhe ka pësuar dëme PDK-ja. Ju kërkoni falje atyre personave e jo PDK-së dhe më vjen keq që nuk po mundemi ta gjemë Lutfi Hazirin askund sepse nuk vjen as në debate televizive.

**Shpresa Kurteshi**: z.Lutfi haziri është në detyrë dhe punët e tij i ka kryer me përgjegjshmëri të lartë prandaj ju lutem të kaloni në pikë të rendit të ditës e politikat e juaja bëni diku tjetër.

**Avdyl Aliu**: besoj se anëtarët e kuvendit e dinë se Rregulloja e Kuvendit përcakton detyrat e secilit këshilltarë Komunal e ne sot kemi detyra për të kryer për qytetarët e Gjilanit. Ne nuk duhet të përzihemi në punë të Gjyqësorit e Prokurorisë.

Lutfi Haziri nuk i ikë debateve, bile është mjeshtër për to, e sa i përket kërkim faljes ju e dini se z.Haziri është Haxhi dhe në Haxhillëk ka shkuar vetë duke mos e quar Bedel askënd, e në këtë rast nuk ka nevojë të kërkoj falje askush sepse ai vjen vetë këtu e mos diskutoni kur ai nuk gjendet këtu.

Kryetari ka udhëtuar urgjent për në Austri, jo për punë të tij por për punë të qytetit të Gjilanit, prandaj propozoj të vazhdojmë me rendin e ditës.

**Nevzat Isufi**: ne kemi pikë të rendit të ditës Raportin e punës së Kryetarit e në anën tjetër kryetari nuk është prezent për ta përmbushur këtë obligim ligjor që të jetë prezent. Ne e dimë se Kryetari shumë rrallë merr pjesë në seancat e Kuvendit por të paktën për raportet e tij duhet të jetë prezent.

**Riad Rashiti**: më vjen mirë që disa kolegë asambleist mundohen ti mbrojnë praktikat e Kryetarit të Komunës i cili për këto 4 vite nuk ka pas asnjë rezultat. Gjatë kësaj qeveriste ka pas dështime dhe probleme ku edhe sot e diskutuam me kolegë që qyteti i Gjilanit është mbuluar me mbeturina nga të gjitha anët, drunjte dekorativ janë tharë e nga ana tjetër kolegët e LDK-së thonë se po bëjmë punë të hajrit.

Ne e njohim mjeshtërinë e z.Haziri i cili din ta mashtroj opinionin, e sa i përket Haxhillëkut të tij e dimë se sa e ka respektuar me sjelljet e tije në përditshmëri.

Ne nuk po flasim për politikë por po flasim për dëmet e jashtëzakonshme për këta persona i cili ka zbuluar terme të ndryshme dhe ne e kemi duruar.

Nëse nuk kërkoni falje për këto ofendime dhe këto dëme ne nuk do të qëndrojmë në seancë të Kuvendit.

***Pas këtyre diskutimeve, grupi i këshilltarëve të PDK-së vullnetarisht lëshojnë sallën e Kuvendit.***

**Avdyl Aliu:** në emër të grupit të këshilltarëve të LDK-së e falënderoj kryetarin e komunës për këtë raporti i cili është i hartuar mirë si nga ana teknike ashtu edhe atë përmbajtjesorë.

Ne e dimë që kryetari vazhdimisht na ka mbajtur te informuar dhe ka raportuar çdo 3 muaj, duke u parë të arriturat dhe suksese nga viti në vite. Jemi dëshmitarë të ndërtimit të shumë shtëpive për familjet në nevojë dhe kryerja e shumë aktiviteteve tjera. Prandaj në emër të këshilltarëve të LDK ne i japim përkrahje këtij raporti.

**Selami Xhemajli:** në emër të grupit të këshilltarëve të AAK e përkrahim këtë raport i cili përmban të dhëna të mjaftueshme për çdo drejtori. Kryetari i Komunës ju ka dhënë hapësira të mjaftueshme drejtorëve të drejtorive për realizimin e qëllimeve për të mirë të qytetarëve të Gjilanit.

**Nevzat Isufi:** ne po diskutojmë për një pikë të rendit të ditës e cila është e pa kuptimtë të diskutohet pa kryetarin e Komunës. Ndarja e vitit në gjashtëmujor nuk është bërë e rastësishme për arsye se bëhet fjalë për raportimet e Kryetarit të Komunës dhe drejtorëve të drejtorive.

Është obligim ligjorë që kryetari të raportoj punën e ti dy herë në vit, prandaj sot është dashur të jetë në seancë.

Kryetari ka qenë një artikull shumë i kërkuar në Kuvend por shumë rrallë gjendet prezent, madje kemi pas raste kur Kryesuesja ka thënë se kryetari ka qenë shumë i zënë por në realitet Kryetari është parë duke pirë kafe në një kafiteri përballë objektit të kësaj Komune.

Në këtë raport përmbledhës, shifrat e faktet janë të rralla, kurse në anën tjetër përdoren terme dhe fjali të mëdha si: Kampion, efikasitetet në Kosovë, përkrahjet pa rezervë, arsimi në Gjilan vazhdon të jetë prioritet, Gjilani po vazhdon të ketë maksimumin e përkrahjes, etj. Të gjitha këto i bënë për ta mbuluar vetën dhe punët e pa përfunduara ose ndonjë të përfunduar me kualitet të dobët, apo projekte fare të pa filluara.

Ky raport një pjesë i të cilit është përshkrim dhe modifikim i raportit të vitit të kaluar, flitet për të hyra të mëdha në Administratë, teknologjinë informative më të avancuar, por këto janë gjëra të vogla në krahasim me problemet të cilat po i preokupojnë qytetarët tanë.

Pse nuk po raportohet për inaugurimet të cilat po bëhen në formë spektakli të Lumit Mirusha, i cili sheshin tonë e ka shndërruar në vend të mjerueshëm dhe kundërmues. Ku është pastërtia e qytetit, gjelbërimi, pastrimi i rrugëve , ujitja e drunjtëve për të cilat janë investuar shumë para.

Për Ekohigjenën kemi mbajtur seanca të veqanta dhe kemi debatuar dhe kryetari ka thënë se do të gjejë zgjidhje por nuk ka zgjidhje dhe sukses dhe pasojat janë të dukshme, sepse kudo kemi mbeturina dhe punëtorët janë të pa kënaqur me gjendjen e tyre.

Gjendja në parkun e qytetit dhe në lagjen Dardania është e mjerueshme, e kjo ndikon edhe në shëndetin mendor e fizik te qytetarët.

Në raport thuhet se po kujdesemi për qytetarët, por nga stafi shëndetësorë nuk ka as furnizim me barëra duke i drejtuar qytetarët në barnatore për ti blerë vetë.

Përmendët arsimi si prioritet, një fjalë tani më e mësuar përmendësh, por ku është ky prioritet ku pjesa dërmuese e shkollave nuk kanë asnjë investim.

Pajisjet dhe kabinetet e ndryshme, shkollat e reja, por kur kanë qenë të parapara të ndërtohen dhe cili është realiteti sot?

Në shkollën time ne kemi nevojë edhe më prioritare, nuk kemi karrige e banka dhe jemi një shkollë me tri ndërrime, dhe nuk funksion as kabineti, po ashtu premtimet e shumta se shkolla e Muzikës do të filloj mësimin në muajin shtator e ajo shkollë nuk është e gatshme për të filluar mësimin në shtator.

Në vend që të hapen drejtime të reja edhe disa që kanë qenë janë shuar duke mbetur punëtorët e arsimit pa punë dhe pa normë të plotë.

Kemi standarde të dyfishta sepse një shkollë s’ter ngarkohet me numrin e nxënësve e shkollat tjera kanë mungesë të nxënësve, prandaj a është kjo qasje e drejtë?

Prandaj për çfarë prioritetesh mund të flasim kur institucioni më i lartë arsimor drejtohet nga ushtruesi i detyrës qe 1 vit.

Përmendni rezultate të shkëlqyera për nxënësit e matematikes e lëndëve të tjera, çmime, mirënjohje e medalje të cilat na gëzojnë të gjithëve, por në anën tjetër anashkalohet fakti se pjesa dërmuese e tyre janë nxënës dhe talent të shkollës dhe kolegjeve private për arsye se aty kanë kushte të cilat i mungojnë shkollave publike.

Në fushën e infrastrukturës po e përdorni si mbulesë për fushatë parazgjedhore.

Në fushën e urbanizmit po ndodhin ndërtime të pa kontrolluara, kurse ju po reklamoni prishjen e objekteve pa leje, duke viktimizuar 3 apo 4 qytetarë e në anën tjetër ndodhen qindra ndërtime pa leje.

Në bujqësi edhe pse nga drejtori i kësaj drejtorie kam parë një vullnet të madh për të punuar, por meritat e punës që vinë nga subvencionet, janë nga subvencionet të cilat i marrim nga Ministria e Bujqësisë.

Në fushën e zhvillimit ekonomik përmendët rexhistrimi i bizneseve por jo edhe shuarja e tyre. Te Prokurimi as nuk është paraqitur Plani i punës, e për këta 6 muaj, Kryetari nuk ka arritur ti bind drejtorët e qeverisjes së tije që ti japin përgjigjje në pyetjet e anëtarëve të kuvendit, përkundrazi drejtorët e kanë marrë modelin e kryetarit të Komunës duke i lëshuar seancat e kuvendit ende pa përfunduar.

Kohëve të fundit ka punësime me kohë të caktuar vetëm që qeverisja e ardhme të ballafaqohet me probleme dhe me teprica teknologjike, madje ka mbingarkesa për njerëzit që punojnë me kontratë mbi vepër.

Në ndërmarrjen Tregu keni rehatuar edhe 3 njerëz ashtu siç e keni zakon duke punësuar anëtarët e partisë tuaj.

Do të ishte mirë që Kryetari të ishte këtu dhe të përgjigjej për interesimet tona, e jo të na neglizhon edhe Kuvendin edhe qytetarët.

**Fehmi Sylejmani**: meqë jam pjesë e arsimit, ju them se ky raport është një kopje nga viti i kaluar, në të cilën shkruan se Plani i punës, kopje e planit njevjeqarë që fare nuk ka të bëjë me periudhën gjashtëmujore, duke filluar nga pika 2 e raportit të DKA ku thuhet se të arriturat, për të kaluar në pikën 2.12 e tutje të cilat fare nuk korrespondojnë me këtë periudhë por janë për fillimin e vitit shkollorë.

Në raport thuhet: analiza e rezultateve, suksesi i nxënësve, por mungon dhe nuk definohet se cilit gjysme vjetorë i jeni referuar, pastaj pika 2.1.1 keni thënë se përpunimi dhe analiza e rezultateve dhe suksesit të nxënësve për vitin akademik 2016/17për nivelin 0 parashkollor, para fillor dhe fillor, niveli i mesëm i ulët, niveli i mesëm i lartë, vërehet se është kopje sepse dëshmon qartë që është për fillimin e vitit të ri shkollorë, e këtu as që kemi të bëjmë me vitin akademik ashtu siç ju e keni shkruar në këtë raport dhe shihet qartë që kemi të bëjmë me drejtues apo zyrtarë që nuk dinë ta dallojnë vitin shkollorë nga ai akademik, e kjo nuk është çudi sepse punësohen militantë partiak.

Pika 2.2 zbatimi i planeve të reja mësmimore kurrikula e re, për shkollat e mesme profesionale: Shkolla e Mesme Teknike “Mehmet Isai”, Gjimnazi Shoqërorë “Zenel Hajdini” dhe Gjilmani natyrorë” Xhavit Ahmeti”, ju mungojnë edhe dy shkolla 9 vjeqare, “Rexhep Elmazi” dhe Musa Zajmi” e që duhet ta kuptoni edhe ju se zbatimi fillon nga shtatori e jo nga janari ashtu siq e keni shkruar ju në këtë raport.

Pika 5.2 olimpiada mbarëkombëtare e XI e Matematikës e organizuar këtë vite në Gjilan, ka dëmtuar buxhetin e Komunës për 10.000 € dhe asnjë dobi nuk ka pas ky eveniment arsimorë.

Janë caktuar koordinatorë në bazë të përkatësisë partiake dhe në të shumtën e rasteve pa vlera të duhura.

Praktika profesionale e nxënësve është dështim total, furnizimi i shkollave me materiale pedagogjike dhe inventarë nuk është bërë e këtu thuhet se është bërë.

Në koordinim me MASHT janë shpërnarë ditarë, fletore pune e dokumente tjera pedagogjike për shkollat pilot të Kornizës Kombëtare të kurikulës, e kjo bëhet në shtator të vitit shkollërë.

Furnizimi me tekste shkollore për nxënësit e klasës së I deri në klasën e IX, pajisja e shkollave me inventarë e kjo bëhet në fillim të vitit shkollorë, përderisa ju e keni futut në raport për periudhën janar- qershor.

Keni thënë se kampusi i shkollave të mesme është realizuar në fazën e parë, e kjo ka ndodhur më parë , organizimi i transportit për nxënës kryhet në shtator, donacionet duhet të ceken në periudhën gjashtëmujore e jo në fillim të vitit shkollor.

Keni thënë se është bërë rekrutimi për vendet e lira të punës, ku janë bërë ?

Dua të jap një vërejtje edhe për zyrën për Preshevë Medvegjë dhe Bujanoc, sepse kjo zyre është hap vetëm për kthim në vota dhe kjo zyre dhe partia Vatra është shkrirë në LDK, e kjo zyre nuk ka kryer asnjë punë dhe nuk ka ndihmuar asnjë qytetarë, por vetëm i ka mashtruar.

**Krenare Latifi –Kqiku**: dua ta pyes drejtorin e DSHPIB lidhur me këtë raportin për drejtorinë të cilin z. Kqiku e udhëheqë, a është raport 6 mujor apo 3 mujor, për arsye se në komitetin e shërbimeve publike ne raportin 6 mujor nuk e kemi miratuar për arsye se ju keni munguar dhe kemi kërkuar që të mbahet edhe një takim për ta shqyrtuar këtë raport.

**Naser Kqiku**: ky raport është 6 mujor dhe me kohë e kemi dorëzuar në zyrën e kryetarit.

**Nevzat Rushiti**: mendoj se kolegët e mi si anëtarë të kuvendit, disa gjëra nuk duan ti kuptojnë.

Ju e dini se disa shkolla janë rinovuar dhe e gjithë kjo varet nga mundësia buxhetore e Komunës, investimet kapitale për ndërtimin e shkollave dhe sallave nuk i komuna, por i bënë Qeveria apo Ministria përkatëse dhe ne si Gjilan kemi interes që këto punë të përfundohen sa më parë.

Sa i përket zyrës për Preshevë, Medvegjë dhe Bujanoc, ne kemi pas disponim për hapjen e kësaj zyre dhe njeriu i parë që ka iniciuar për hapjen e kësaj zyre është Kryetari Lutfi Haziri me qëllim të mirë që njerëzve të ju dilet në ndihmë dhe më duket që deri më tani aty janë punësuar 2 persona.

Nuk është mirë të flisni vetëm negativisht por duhet të punojmë së bashku.

**Fehmi Sylejmani**: ne nuk e patëm qëllimin për personat që janë punësuar në këtë zyre, por duhet ta bëjmë një analizë se qfarë ka përfituar komuna me hapjen e kësaj zyre e në veqanti banorët e asaj pjese. Kjo zyre do të ishte më mirë të hapej në Prishtinë në organet qendrore.

**Arijeta Rexhepi**: në këtë raport janë shkruar punët e kryera por mungojnë pakënaqësitë e qytetarëve lidhur me shërbimet të cilat po i marrin.

Në Ambulancat tona nuk ka material për barnat esenciale, në QKMF mungojnë shiringat, gjilpërat, alkooli, jodi si dhe nuk ka as termometër për matjen e temperaturës.

Kemi edhe mungesë të stafit mjekësorë, është fat i sigurt i një numri të punëtorëve që është paraparë me CARITAS-in të cilët po ashtu nuk janë paguar qe 4 muaj.

Në DGJKP kanë mbetur shumë punë të pa kryera e për të cilët keni premtuar se do ti kryeni, siç janë pronat e uzurpuara e ne asnjëherë nuk e kemi kuptuar se kujt i kanë mbetur këto prona, uzurpatorit apo ju kthyen pronat pronarëve të vërtet, apo po vazhdojnë ende me uzurpime të pronës komunale.

Keni bërë këmbime të pronave duke favorizuar persona të caktuara, po ashtu fare nuk jeni interesuar për pagesën e pronave për ndërtimin e rrugës qarkore, e në raport te zyra ligjore kemi detyrimet kontigjente 7.700.000.00 €

**Rexhep Kadriu**: për këto 6 muaj ne kemi bërë zgjerimin e rrugëve në hyrjet të qytetit ku edhe pak ditë do të filloj edhe zgjerimi i rrugës me 4 korsi nga tuneli i rrugës së Prishtinës e deri te penda e fshatit Livoq. Kemi bërë asfaltimin e rrugëve në fshatra dhe qytete, rregullimin e kanalizimeve si dhe punimet në Lumin Mirusha.

Në këtë mandat kanë mbetur edhe 450 m kanalizim pa u përfunduar.

Në nivel të Kuvendit komunal segmenti i Lumit Mirusha do të mbulohet dhe për këtë periudhë ne kemi mbuluar 420 metra dhe po mundohemi që të bëjmë një shëtitore për qytetarët e Gjilanit.

Në proces është ndërtimi i QKMF-së në Gjilan, do të ndërtohen shtëpitë e kulturës në fshatin Përlepnicë, Zhegër dhe Llashticë.

Të gjitha këto angazhime tona janë në shërbim të qytetarëve dhe ne po planifikojmë edhe më tutje të i realizojmë të gjitha parashikimet tona.

**Sadudin Berisha:** në raportin e DGJKP për këtë periudhë 6 mujore, ne kemi paraqitur të dhëna statistikore. Sa i përket rrugës qarkore, ju e dini se kjo qështje është e pazgjidhur me dekada dhe ne i kemi adresuar kërkesa Qeverisë së RKS, Ministrisë përkatëse që ajo rrugë të trajtohet rrugë ndër regjionale sepse nuk është rrugë komunale, po ashtu edhe shpronësimin e të gjitha atyre pronave duhet ta ketë Qeveria.

**Ramiz Ramadani**: z. Isufi e tha se investimet në subvencione janë simbolike, me që rast pajtohem edhe unë por përfundimisht ne jemi falënderues ndaj kryetarit të komunës edhe në emër të bujqve për mbështetjen që e kemi marrë gjatë gjithë mandatit.

Për këtë vite kemi pas mbështetje nga kryetari i komunës edhe për mbjelljet pranverore, kemi ndarë thasë mistri, foli, dhe shumë investime tjera.

Gjatë këtij mandati i kemi trajtuar 50 km rrugë dytësore. Ne kujdesshëm i shohim edhe subvencionet e Ministrisë. Ne kemi pasur edhe sfida e dëme por po ia dalim sepse kemi evidentuar çdo dëm të caktuar me që rast kemi bërë raportin dhe e kemi përcjellë në Ministri.

Vitin e kaluar kemi pas 25 raste të sëmundjes gungore dhe të gjitha rastet i kemi trajtuar.

**Shqipe Haziri**: DKA vazhdon me dinamikën e shtuar të punëve sepse dihet se të gjitha shkollat po renovohen. Komisioni komunal ka sjellë vlerësimin për nevojat e renovimit. Shumë prej objekteve shkollore kanë qenë në gjendje të mjerueshme dhe ne po aty kemi pas vëmendjen për ta rregulluar e kjo ka ndodhur sidomos në viset rurale. Qëllimi ynë është që nxënësit të kenë motive për fillimin e vitit t]ë ri shkollorë si dhe të ofrojmë kushte më të mira për mësimdhënësit.

Në Rexhep Elmaz është ndërruar komplet struktura e shkollës dhe dallimet janë të dukshme.

Jemi në përfundim të ndërtimit të Çerdhes së fëmijëve në lagjen Dardania. Ne koncentrohemi ti prekim nevojat e qytetarëve.

Praktika profesionale- shkolla e mesme teknike e ka, po ashtu është për lakmi edhe shkolla e bujqësisë dhe ju lus që ti vizitoni ata nxënës e ti shihni mbjelljen e qindrave fidanëve përderisa ju para një kohe keni thënë se kjo shkollë po mbyllet.

Nxënësit e Gjimnazit arrin suksese në gara dhe olimpiada e ky është sukses dhe kënaqësi për ne sepse hynë rezultati edhe i mësimdhënësve.

Më vjen keq që ndaleni te një fjali( vit shkollor-vit akademik) e cila ka ndodhur si gabim teknik dhe është normale të ketë edhe gabime teknike, por këto gabime nuk e zbehin punën e DKA-së.

**Nexhat Hajrullahu**: Mungesa dhe vonesa në furnizimin e barnave mund të jenë të rralla, por furnizimi bëhet afër 80%.

Sa i përket ambulancave po bëhet një punë e madhe duke i mbuluar edhe ambulantat e viseve të thella rurale dhe kemi 5 ekipe në teren të cilët i vizitojnë familjet duke ju ofruar shërbime të mira mjekësore. Janë rinovuar të gjitha ambulancat, kemi bërë ndërtimin e shtëpive për familjet në nevojë.

Sa i përket punëtorëve që janë projekt i CARITAS-it më vjen keqe që nuk kanë marrë paga por ne po mundohemi që sa më shpejtë ti paguajmë dhe nuk do ti mbesim borxh, po ashtu ne i kemi siguruar mjetet edhe për dy vitet e ardhshme për këta punëtorë. Ne po mendohemi ti rrisim shërbimet tona dhe të ofrojmë shërbime të mira te qytetarët tanë.

**Nevzat Isufi**: lidhur me raportin e kryetarit dhe raportimin e nënkryetarit, nëse edhe ju keni qenë të koncentruar z.Kadriu ka përdorur vetëm shprehjen “ka filluar” e ne po flasim për raportin 6 mujor i cili tashmë ka përfunduar. Të njëjtin gabim e bëjnë edhe drejtorët të cilët flasin për gjërat që do ti bëjnë, prandaj nuk është mirë të flisni për të ardhmen sepse ne po flasim për raportin që ka përfunduar.

Shkolla Teknike e ka një kabinet vërtet për lakmi, por ky kabinet është vetëm për një profil, profilin e mekatronikës, kurse mungon për arkitekturë, elektronikë etj.

Në shkollën ku unë punoj, kanalizimi është i bllokuar dhe kemi vetëm 3 nyje sanitare për grupet e nxënësve.

**Fehmi Sylejmani**: drejtoresha e DKA-së është dashur të kërkoj falje për këto gabime, sepse nuk janë gabime teknike por janë gabime logjike. Është dashur që ta lexoni raportin dhe të bëhet lektorimi i tij.

Ne pajtohemi me një pjesë te renovimeve, por ato kanë filluar pas muajit qershor.

Juve ju takon më së paku të flisni për Sallën e Edukatës Fizike në shkollën Rexhep Elmazi, dhe kontribuues më i madh është djali i Rexhep Elmazit.

Sa i përket Çerdhes së fëmijëve ju as 10% fëmijët prej moshën 0-5 nuk i keni të përfshirë në Çerdhe.

Nëse jeni gëzuar të gjithë për Kampusin e shkollave të mesme, është dashur të bie numri i mungesave por kjo gjë nuk ka ndodhur, bile nxënësve ju ka thyer nota e sjellës në fund të vitit e kjo gjë është e paligjshme.

Ne nuk e kemi akuzuar asnjëherë stafin dhe menaxhmentin e shkollës së Bujqësisë, përkundrazi për ta kemi respekt, por ne ju kemi akuzuar juve si DKA për veprimet të cilat i keni bërë.

Garat e matematikës mbahen në dy nivele dhe i takojnë Komunës, por Olimpiada e matematikës më thoni se çfarë keni përfituar.

Nëse flisni për punët që i keni bërë ne ju kemi dhënë vërejtje sepse keni shkelur ligjin në qdo situatë.

**Arijeta Rexhepi**: drejtori i DSHMS tha se 80% të barnave esenciale janë në QKMF, por është e kundërta sepse 80% të barnave esenciale mungojnë në QKMF.

Deshta edhe një sqarim nga drejtori i DSHMS por meqë nuk është prezent në seancë nuk edi se ku do ta marr këtë përgjigjje, sqarimi im ka të bëjë me atë që drejtori e tha se kemi siguruar mjetet për dy vitet e ardhshme për punëtorët që punojnë në QKMF me projektin e CARITAS-it, andaj dua ta pyes prej nga janë siguruar këto mjete?

**Shqipe Haziri**: ju e dini që kryetari i Komunës e ka falënderuar publikisht djalin e Rexhep Elmazit për kontributin e dhënë. Asnjë prej detyrave nuk personalizohet me mua, sepse unë jam në shërbim të të gjithëve. Kur flasim për renovimin e shkollave në fshatin Kravaricë nuk ka ndodhur në muajin korrik ose gusht.

Ky kuvend ka aprovuar 7.000 € për garat e matematikës.

Ju e dini që në personel dhe rekrutim se sa prej drejtorëve të shkollave kanë vazhduar mandatin e tyre pavarësisht partive politike.

**Me 16 vota “për”, 4 vota “kundër” dhe të tjerat abstenime miratohet** **Raporti i punës i Kryetarit të Komunës për periudhën Janar-Qershor 2017**

* 1. **Raporti financiar Janar-Qershor 2017**

**Avdyl Aliu:** ne emër të grupit të këshilltarëve të LDK po e jam vlerësimin tonë lidhur me raportin financiar për periudhën janar-qershor 2017.

Ky raport është i hartuar mirë, i saktë dhe real dhe na mbanë të informuar vazhdimisht për punën e qeverisjes komunale duke qenë sa më transparent lidhur me shpenzimet financiare.

Ne e përkrahim këtë raport.

**Nevzat Isufi**: mungesa e kryetarit në këtë seancë të kuvendit u arsyetua me udhëtimin e tije për në Austri, por si duket kryetari është këtu sepse para disa çasteve e pashë dhe qenka kthyer shpejtë.

**Krenare Latifi-Kqiku**: sa i përket buxhetit të shpenzuar për këtë 6 mujor jemi fokusuar te mallrat dhe shërbimet dhe unë mendoj se shpenzimi pre 1.127.643.75€ është 1/3 e shpenzimeve të mallrave dhe shërbimeve por ne mendojmë se po i kushtoni kujdese se si ti shpenzoni në maksimum ato mjete që i kemi.

Te të hyrat vetanake, kemi vërejtje sa i përket këtij 6 mujori sepse këto të hyra janë më të ulëta sa i përket 6 mujorit të vitit të kaluar, duke filluar nga DZHE,DSHPIB,DAP, ku këto drejtori nuk kanë qenë efikase as në 3 mujorin e kaluar e lëre më në këtë 6 mujor, ku nëse bëjmë krahasimin e të hyrave në këtë 6 mujor, prej 4.6 milion janë realizuar, vetëm 180.402.00 € është inkasomi më i vogël se viti 2016 që i bie 11%.

DZHE ka mos inkasim të hyrave se viti 2016, po ashtu DSHPIB në vazhdimsi ka pas shpenzime marramendëse të mallrave dhe shërbimeve, ku sipas raportit të vitit 2017 ka planifikuar 439.000 € dhe ka shpenzuar 189.168.55 € apo 60% të buxhetit vetëm mallra dhe shërbime, e në fakt në këtë 6 mujor nuk ka inkasuar të hyra vetanake as 22 %. Kjo drejtori inkason vetëm 26%, prandaj kjo drejtori është e përgjegjshme vetëm në shpenzimin e buxhetit se sa në inkasimin e të hyrave.

Edhe te pozicioni i të hyrave te lejet e ndërtimit janë planifikuar 160.000 € kurse janë inkasuar vetëm 451.285 €, në krahasim me 6 mujorin e vitit të kaluar kemi më pak inkasim të të hyrave vetanake.

**Selami Xhemajli**: në emër të grupit të këshilltarëve të AAK i japim përkrahje këtij raporti të hartuar mirë profesionalisht dhe teknikisht si dhe me të dhëna të mjaftueshme.

Të hyrat vetanake në vitin e kaluar ka qenë më i lartë për shkak të hyrave nga falja e borxheve.

**Ilmi Limoni**- para anëtarëve të Kuvendit paraqiti raportin financiar për periudhën janar-qershor 2017 i cili tha se kufijtë buxhetor për komuna caktohen nga Ministria e Financave. Kushdo që vie në pushtet kufijtë buxhetor nuk ndryshohen dhe komuna e Gjilanit ka këto kapacitete. Në vitet zgjedhore të hyrat janë më të vogla dhe ju e dini se këtë vite e kemi zgjedhor.Këtë 6 mujor mallërat dhe shërbimet janë shpenzuar 37.60%.

**Naser Korqa**: sa i përket shpenzimeve te kategoria e mallrave dhe shërbimeve në DSHPIB, i përgjigjem znj.Latifi-Kqiku se shpenzimet e kësaj drejtorie janë bërë në shpenzimet e vorrimit, shpenzimet e mirëmbajtjeve të rrugëve dhe shpenzimet e ndriçimit publik në qytet dhe fshatra.

Ju e dini se në këtë vit kemi pas raste të vdekjeve më të mëdha se në vitin e kaluar dhe ne jemi të obliguar të bëjmë këto shpenzime.

**Me 16 vota “për” e të tjerat abstenime miratohet Raporti financiar për periudhën janar-qeshror 2017**

* 1. **Miratimi i iniciativës dhe vendimit për autorizimin e kryetarit të komunës së Gjilanit për bashkëpunim nder-komunal me komunën e Vitisë në fushën e infrastrukturës rrugore me interes të përbashkët**

**Avdyl Aliu**: Komuna e Gjilanit ka nisë të bëj bashkëpunime ndër komunalë dhe në këtë rast ka nisë iniciativën me komunën e Vitisë për rregullimin dhe hapjen e rrugëve, komunikim më të mirë, përmirësimin e kushteve për banorët e atyre zonave.\

**Nevzat Isufi**: natyrisht që askush nuk mund të jetë kundër bashkëpunimeve të tilla dhe me rëndësi është që Kryetari të dal jashtë qytetit dhe të bëjë këto bashkëpunime. Ai nuk po na pyet as për Austri, Gjermani e shtete tjera, e lëre më të na pyes për bashkëpunime me komunat fqinje. Mendoj që në radhë të parë duhet ta mbërthej Gjilanin e pastaj të dal në Komunat e tjera.

**Në mënyrë unanime miratohet pika 2.3** **Miratimi i iniciativës dhe vendimit për autorizimin e kryetarit të komunës së Gjilanit për bashkëpunim nder-komunal me komunën e Vitisë në fushën e infrastrukturës rrugore me interes të përbashkët**

* 1. **Programi trevjeçar për banim 2018-2020**

**Jashar Jashari:** Komiteti për shëndetësi dhe mirëqenie sociale ka mbajtur takimin tij të rregullt në muajin qershor ka shqyrtuar dhe miratuar Programi trevjeçar për banim 2018-2020.

Strehimi dhe mirëqenia sociale e qytetarëve ka qenë preokupim i vazhdueshëm i kësaj qeverisje lokale, sepse është vazhduar me ndërtimin e shtëpive të reja dhe meremetimin e shtëpive ekzistuese.

Programi trevjeçar për banim 2018-2020 ka për obligim të ju siguroj një jetë normale familjeve të cilat kanë nevojë në fushën e banimit.

Në komunën e Gjilanit janë identifikuar 573 raste me problemin e banimit, andaj ky program do të siguroj këto familje.

Ky projekt parasheh që në periudhën 3 vjeqare të siguroj 90 familje të pa strehë dhe ndihmesa e tyre do të bëhet në tri forma:1. ndërtimin e një banese të re sociale në të cilën do të vendosen 30 familje. 2. Bonus banimi me strehimin e 30 familjeve. 3. Partneritetin publiko privat me Ministrinë përkatëse.

Në emër të grupit të këshilltarëve të LDK-së ne e mbështesim këtë program.

**Arijeta Rexhepi**: lidhur me ndërtimin e një banese të re sociale, të cilat i kemi edhe këtu në Gjilan dhe parashihet për strehim të 30 familjeve, duhet ta kemi parasysh getoizimin e këtyre banorëve dhe nuk është treguar efikas.

Pjesa më e madhe e kësaj varet nga Qeveria apo nga donatorët për mbështetje financiare.

**Nevzat Isufi**: kur flasim për ndërtimin e shtëpive për skamnorët, atëherë na kujtohet edhe ndërtimi i shtëpive që është organizuar nga Komuna nga donacionet e qytetarëve, organizim për të cilin kemi pas vërejtje për mungesë të transparencës të plotë sepse nuk keni raportuar për menaxhimin e të hollave, si bëhet rexhistrimi i tyre në kadastër, si bëhet bartja e pronësisë etj por asnjëherë nuk kemi marrë përgjigjje. Ne do të dëshironim që ky projekt të realizohet dhe komuna të shkarkohet nga këto mbi ngarkesa financiare.

**Nexhat Hajrullahu**: ky projekt është në të mirë të qytetarëve dhe familjeve në nevojë. Komunat e tjera e kanë kryer më parë këtë projekt dhe ne jemi përgatitur për të aplikuar për donacione.

**Me 18 vota “për” e të tjerat abstenime miratohet pika 2.4 Programi trevjeçar për banim 2018-2020**

* 1. **Propozim vendimi për dhënien e pronës së paluajtshme të Komunës për ndërtimin dhe vendosjen e Trafo stacionit 10(20)0.4 kv**

**Nevzat Isufi**: është një kërkesë e cila po përsëritet gjatë vitit minimum 1 herë apo 2 herë. Të gjithë e dimë që KEK-u është privatizuar dhe do të duhet të kompenzonte materialisht sepse nuk është organizatë humanitare, përderisa ajo kërkon pagesë nga qytetarët për shpenzimet e energjisë elektrike, atëherë do të duhej që edhe komuna të kërkoj kompensim për dhënien e pronës në shfrytëzim për ndërtimin e këtyre trafo stacioneve.

**Sadudin Berisha**: KPF dhe Komiteti i Gjeodezisë e kanë miratuar këtë kërkesë dhe kjo pronë do të jepet në shfrytëzim për 15 vite dhe qytetarët e zonës së Karadakut kanë interesin e tyre. Prona prap mbetet Komunale dhe janë çështjet e rregulluara me ligj.

Me 17 vota “për” e të tjerat abstenime miratohet pika 2.5 **Propozim vendimi për dhënien e pronës së paluajtshme të Komunës për ndërtimin dhe vendosjen e Trafo stacionit 10(20)0.4 kv**

* 1. **Propozim vendimi për caktimin e lokacionit për nevoja të ndërtimit të; Qendrës për Fëmijët e Braktisur, fëmijë me nevoja të veçanta, mbrojtje të nënës dhe fëmijëve” dhe “Shtëpia për të Moshuarit” në Gjilan.**

**Jashar Jashari:** në emër të grupit të këshilltarëve të LDK-së e përkrahim këtë propozim për Propozim vendimi për caktimin e lokacionit për nevoja të ndërtimit të; Qendrës për Fëmijët e Braktisur, fëmijë me nevoja të veçanta, mbrojtje të nënës dhe fëmijëve” dhe “Shtëpia për të Moshuarit” në Gjilan.

**Nevzat Isufi**: disa organizata po paraqiten e pastaj po na humbin prandaj keni kujdes me këtë projekt. Kush e menaxhon sigurinë e investimeve dhe kompetencë e kujt është menaxhimi i saj, a jemi të sigurte se ky projekt do të realizohet? Nuk është dashur që të shtohet dhe zgjerohet propozimi i cili në komitet nuk ka qenë i zgjeruar.

**Arijeta Rexhepi**: po ndërlidhem me vendimet të cilat i keni sjellë në komitet e të cilat po bien në kundërshtim njëra me tjetrën.

Këto qendra janë të një rëndësie shumë të madhe po është shtuar një qendër e cila në komitet nuk është debatuar, e kjo është në interesin e qytetarëve e jo të një grupi që të vendos ku të ndërtohet.

Te vendimi për ndarjen e lokacionit për nevojat e qendrës për fëmijët e braktisur në Gjilan, parcelat për të cilat ndahen janë me shifër 70403013-013820 lloji i njësisë parcelë me sipërfaqe 35950 m2 këto parcelën ndahen për qendrën për fëmijët e braktisur, kurse në vendimin tjetër që ju e keni shtuar të njëjtat parcela me të njëjtat m2 i ndani për Qendrën për fëmijët e braktisur, fëmijë me nevoja të veçanta, mbrojtjen e nënës dhe fëmijëve dhe shtëpinë për të moshuar, prandaj janë në kundërshtim këto vendime.

**Sejdullah Kadriu**: mendoj se termi personat me aftësi të kufizuar është i njëjtë me personat me nevoja të veçanta, prandaj nuk e di se kujt ju është dedikuar qendra për nevoja të veçanta. Unë personalisht nuk kam kundër asgjë, por meqë e kemi Shoqatën Hendikos mendoj se është e tepërt të bëhet edhe një qendër tjetër.

**Sadudin Berisha**: ne vetëm e japim një sipërfaqe të tokës për ndërtimin e këtyre objekteve dhe nuk shpenzojmë asnjë cent të komunës, sepse ky është donacion.

Së bashku me donatorin i cili do të ndërton qendrën për fëmijët me nevoja të veçanta ne e kemi diskutuar edhe projektin i cili ka dështuar “shtëpia për të moshuar” prandaj donatori ka marrë përgjegjësin e plotë që sipërfaqja është e mjaftueshme për këto qendra e njëra ndër to edhe shtëpia për të moshuar.

Mendoj se secili duhet ti shikoj përgjegjësit e veta, po ashtu komitetet janë fakultative përveq KPF dhe komuniteteve që janë obligative.

Unë e konfirmoj se të shtunën në ora 10:00 do të vendoset gurë themeli i këtij projekti.

**Arijet Rexhepi**: ju si drejtor i DGJKP a e keni ndarë pronën për Qendrën për fëmijët e braktisur apo e keni ndarë për Qendrën për fëmijët e braktisur, për fëmijët me nevoja të veçanta, mbrojtjen e nënës dhe fëmijëve ?

**Sadudin Berisha**: para vetes e keni një Propozim vendimi për caktimin e lokacionit për nevoja të ndërtimit të; Qendrës për Fëmijët e Braktisur, fëmijë me nevoja të veçanta, mbrojtje të nënës dhe fëmijëve” dhe “Shtëpia për të Moshuarit” në Gjilan, prandaj ky është në diskutim dhe me miratimin e këtij vendimi, vendimet tjera nuk janë në fuqi.

**Nexhat Hajrullahu**: e përshëndes përfaqësuesin e donatorit sepse ky projekt është i madh dhe sa i përket menaxhimit të këtij projekti do të jetë Drejtoria e Shëndetësisë. Në të ardhmen do ta shohim çështjen e mirëmbajtjes.

**Me 17 vota “për” e të tjerat abstenime miratohet pika 2.6** **Propozim vendimi për caktimin e lokacionit për nevoja të ndërtimit të; Qendrës për Fëmijët e Braktisur, fëmijë me nevoja të veçanta, mbrojtje të nënës dhe fëmijëve” dhe “Shtëpia për të Moshuarit” në Gjilan.**

**2.7 Propozim vendimi për caktimin e lokacionit për nevoja të “Groposjes së kafshëve të ngordhura”**

**Refik Shala**: në emër të grupit të këshilltarëve të LDK-së e përkrahim këtë vendim. Në komitetin e Gjeodezisë, Kadastër dhe Pronë është shqyrtuar dhe miratuar ky propozim vendim.

**Selami Xhemajli**: mendoj se është zgjidhje e mirë caktimi i këtij lokacioni sepse do të bëj një zgjidhje edhe për bizneset e ndryshme.

**Ramiz Ramadani:** pjesa e menaxhimit i takon DBP dhe është obligim ligjorë që komuna të caktoj lokacionin për groposjen e kafshëve të ngordhura. Meqë është propozuar ky lokacion menaxhimi i saj do të bëhet nga Agjensioni i veterinës përkatësisht zyra rajonale.

Kemi shikuar edhe deponinë por kemi pas reagime të pa arsyeshme të banorëve të fshatit Uglarë.

Lokacioni të cilin ne e kemi zgjedhur për groposjen e kafshëve ka qasje në rrugë dhe është një vend i përshtatshëm për groposje dhe i plotëson të gjitha kriteret.

Përgjegjësia e Agjensionit është që këto mbetje organike të mineralizohen në kohë sa më të shkurtër.

**Në mënyrë unanime miratohet pika 2.7** **Propozim vendimi për caktimin e lokacionit për nevoja të “Groposjes së kafshëve të ngordhura”**

Anëtari i kuvendit nga radhët e AAK z.Ibish Ibishi propozoi që pika 2.9,2.9,2.10 të shqyrtohen si pika të përbashkëta meqë kanë të njëjtën përmbajtje.

Në mënyrë unanime miratohet propozimi i z.Ibishi

* 1. **Propozim vendimi për ndryshimin e destinimit të planifikuar në një pjesë të parcelave kadastrale nr. 2558-0, 2561-0 dhe 2562-0, në kuadër të PZHU “Qyteti i Gjilanit”, në Gjilan**
  2. **Propozim vendimi për ndryshimin e destinimit të planifikuar**

**në parcelat kadastrale nr. 2029-1, 2029-3, 2029-5, 2029-6, 2029-7, 2029-8, 2029-9, 2029-10, 2029-11, 2029-12, 2029-13, 2029-14, 2030-0 dhe 2031-0, në kuadër të PRRU “Fidanishte”, në Gjilan**

* 1. **Propozim vendimi për ndryshimin e destinimit të planifikuar në një pjesë të parcelës kadastrale nr. 2504-1, në kuadër të PRRU “Livadhet e Arapit”, në Gjilan**

**Rina Ahmeti:** në emër të grupit të këshilltarëve të LDK-së i përkrahim këto kërkesa për ndryshime. Këto pika janë shqyrtuar në komitetin për planifikim urban dhe së bashku me zyrtarin e DUPMM i kemi analizuar dhe i kemi dhënë mbështetje të plotë pasi që sipas planit rregullues urban i plotësojnë të gjitha kushtet e nevojshme për tu destinuar.

**Nevzat Isufi:** dua ta tërheq vërejtjen për disa praktika, sepse sot ne e aprovuam një vendim për ndarjen e lokacionit për ndërtimin e shtëpisë për të moshuar , por edhe më parë e kemi nxjerrë një vendim për një lokacion tjetër. Për shkak të shpalljes së zonave me interes të veqant, nuk mund të bëhem titullari i pronës qe një vit pasi që vendimet i merr komuna dhe në anën tjetër i pengojnë qytetarët të ushtrojnë veprimtari në pronat e tyre. Nëse ai vendim nuk e merr rolin për të cilin është ndarë, atëherë të hiqet si zonë me interes të veçantë dhe mos të bëhet pengesë që të bëhem titullar i pronës.

Andaj kërkoj që vendimin paraprak për ndarjen e lokacionit për ndërtimin e shtëpisë për të moshuar i cili nuk është realizuar të lirohen nga shpallja e zonës me interes të veçantë.

**Nevzat Rushiti**: kjo çështje të cilën po e diskutoni ju z. Isufi i ka takuar kuvendit të kaluar që do të thotë se është ndërruar destinimi dhe ai kuvend nuk e ka kryer punën në fjalë.

Ne e kemi shqyrtuar kërkesën tuaj dhe në aspektin moral dhe ligjor është kryer.

**Jakup Bajrami**: e kam një sugjerim se planet rregullative të komunës tonë po ndërrohen shumë shpesh, prandaj duhet të bëhen me afate më të gjate sepse po harxhohen mjete pa nevojë.

**Fadil Sherifi**: këto kërkesa duken të njëjta por në realitet ndryshojnë. Këto kërkesa i ka mbështetur DUPMM së bashku me komitetin për planifikim urban dhe janë plane rregulluese të cilave ju ka skaduar afati i vlefshmërisë 5 vjeçar. I jepet mundësia qe të revidohet nëse është nevoja.

Një iniciativë qytetare është në planin rregullues urban e jo në atë të hollësishëm.

Plani fidanishte është aprovuar në vitin 2012 dhe mundësia e ndryshimit i mundësohet në vitin 2016, por nuk është i obliguar.

**Jakup Bajrami**: aty është planifikuar ndërtim i lartë, e tani kërkohet ndërtim i ulët, prandaj dua ta di a prishet interesi i atyre që kanë bërë ndërtime të larta?

**Fadil Sherifi**: kur është hartuar plani rregullues urban nuk është marrë gjendja ekzistuese në teren, e aty ka pas banim individual kurse plani e ka paraparë banim kolektiv dhe hotelieri. Në kuadër të atyre parcelave mbi 60% janë të ndërtuara objekte kolektive.

**2.11. Propozim vendimi për caktimin e lartësisë së kompensimit mujor për**

**anëtarët e Komisionit Komunale të Aksionarëve në NLP “Tregu” SHA**

**Gjilan**

Nuk pati diskutime

**Në mënyrë unanime miratohet pika** **2.11 Propozim vendimi për caktimin e lartësisë së kompensimit mujor për anëtarët e Komisionit Komunale të Aksionarëve në NLP “Tregu” SHA Gjilan.**

**3.Të ndryshme**

**Fehmi Sylejmani:** kërkoj një përgjegjje nga DUPMM se kush janë anëtarët e komisionit pranues për objektet me ndërtime të larta, çfarë profesioni kanë dhe me çfarë kritere janë zgjedhur ?

Një pyetje për ju zonja Kryesuese lidhur me Radio Star i cili qe 2 seanca nuk jep transmetim të seancave të kuvendit dhe qytetarët janë mësuar të na dëgjojnë diskutimet tona në radio, prandaj dua ta di se a është neglizhencë e komunës apo çfarë po ndodhë?

**Shpresa Kurteshi**: Radio Star i ka skaduar kontrata por unë personalisht do të interesohem më gjerësisht për këtë çështje.

**Renan Imami**: edhe unë kam pyetjen e njëjtë si parafolësi lidhur me mungesën e transmetimit të dy seancave të Kuvendit nga Radio Star.

**Seanca e tetë i përfundoi punimet në ora 14:40 minuta.**

**Procesmbajtësja Kryesuesja e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ardiana Rexhepi Shpresa Kurteshi**